[{"text_idx": "#000000", "text": "\u00abKristori eskean ibiltzen ginen lehen, eta kristonak gara orain, edo hori sinetsarazi nahi diogu geure buruari behintzat\u00bb. Pandemia aurretik Eskean Kristo zena Kristonak bihurtu da pandemia ostean. \u00abBeste jaiotza bat izan da\u00bb, argitu du Pello Artabe taldeko abeslariak. Oinarrian, baina, taldean ez da aldaketa handirik izan: \u00abBeti egin izan dugun rock klasiko hori egiten dugu oraindik ere\u00bb. Euren ibilbideko \u00abbosgarren lehen diskoa\u00bb kaleratu dute: Ahobetehortz. Zortzi kantuz osatuta dago, eta zaleek ez dute ezustekorik hartuko: taldearen betiko nortasunari eutsi diote abesti guztietan. Bihar hasiko dute lana aurkezteko bira, Ondarroako Portuko Ranpi aretoan (Bizkaia)."}, {"text_idx": "#000001", "text": "Eskean Kristo taldeak duela hamar urte plazaratu zuen aurreneko maketa, eta, pandemia iritsi zen arte, buru-belarri ibili ziren proiektuan murgilduta. Pandemia, baina, \u00abnolabaiteko mugarria\u00bb izan zen, Artaberen hitzetan: \u00abGarai hartan, nahiko burumakur ibili ginen, lur jota. Ia hiru urte igaro genituen kontzerturik eman gabe, eta taldea bertan behera uztea ere pentsatu genuen\u00bb. Azkenean, baina, aurrera jarraitzeko erabakia hartu zuten, identitate berri batekin: \u00abMetamorfosi bat izan da guretzat, beste jaiotza bat, hutsetik hastea bezalakoa: geure buruari motibazio estra bat eman nahi genion erabaki horrekin\u00bb."}, {"text_idx": "#000002", "text": "Izena da, berez, taldeak izan duen aldaketa bakarra: \u00abInoiz egin behar ez dena egin dugu: izena aldatu. Itxura aldetik, estilistikoki... berberak gara\u00bb. Bost taldekideak ere berberak dira: Pello Artabe (ahotsa), Alex Harillo eta Aritz Ontalvilla (gitarrak), Perico Flaco (baxua) eta Manu Forte (bateria)."}, {"text_idx": "#000005", "text": "1970eko hamarkadako rock klasikoa da Kristonak taldearen oinarri nagusia, baina rockaren ezpal guztiak ukitzen ditu diskoak: \u00abJolastea gustatzen zaigu. Betiere, rocka ardatz gisa hartuta\u00bb. Bizirik gaude abestiarekin zabaldu dute lan berria, eta talde gisa bizi izan duten egoerari egin nahi izan diote erreferentzia: \u00abGerra oihu bat da, bueltatu garela ohartarazteko\u00bb."}, {"text_idx": "#000006", "text": "Diskoko zortzi kantuetako bostetan, zenbait musikarirekin kolaboratu dute, \u00abkapritxo\u00bb modura. Gora Euzkadi ataskatuta! abestian, esaterako, Jose Mari Bizardunek kolaboratu du; Hauxe da mementua kantuan, Roberto Moso Zarama taldeko abeslariak, zeina \u00aberreferente bat\u00bb baita Artaberentzat; Olana Lissekin ere aritu dira Akarrusin kantu berezian; Aiora Renteriak kolaboratu du Ontziak sutan abestian; eta, azkenik, Niko Etxartekin osatu dute Moogie Boogie kantua. Taldearen aurreneko diskoan ere grabatu zuen kolaborazio bat Altzu\u0308ru\u0308ku\u0308ko musikariak, eta, oraingoan ere aritu da haiekin: \u00abRemember moduko bat izan da: berriro jaiotze honetan, ezinbestean egon behar zuen Nikok\u00bb."}, {"text_idx": "#000007", "text": "Abesti guztien zirriborroak eginda zeuzkaten kolaboratzaileei proposamenak egin aurretik, baina, baiezkoak eman eta gero, musikari bakoitza eroso egoteko moduan moldatu dituzte. \u00abIruditzen zait bete-betean asmatu dugula egindako egokitzapenekin, eta kolaboratzaileak ere eroso egon direla\u00bb."}, {"text_idx": "#000008", "text": "Estudioko lanak bukatuta, zuzenekoekin hasteko prest dago orain Arratiako taldea. \u00abZuzenekoetan egoten gara gure saltsan\u00bb, kontatu du abeslariak. Taldeko kidea ohartu da euskal musikaren eszena \u00abnabarmen\u00bb aldatu dela pandemiatik hona, baina uste du zorionez rock-and-rollak bere horretan dirauela: \u00abGuretzat pandemia kaltegarria izan bada ere, beste batzuek aukera baliatu dute, eta on egin die. Euskal musikaren panorama dezente aldatu da arlo guztietan. Rockak, baina, beti eutsi izan dio ertzetan, eszena paralelo batean\u00bb."}, {"text_idx": "#000009", "text": "Zuzeneko emanaldiekin hasteko \u00abgogotsu\u00bb daudela adierazi du Artabek, eta larunbata heltzeko atzerako kontaketa egiten ari dira jada: \u00abOndarroan emango dugu ibilbide berri honetako lehenengo kontzertua\u00bb. Doe taldearekin batera igoko dira Portuko Ranpi aretoko oholtza gainera, 22:00etan."}, {"text_idx": "#000010", "text": "Berez azken hau \u00abdisko laburra\u00bb bada ere, zuzeneko emanaldietan Eskean Kristoren kantuak ere abestuko dituzte, taldeko abeslariak aurreratu duenez: \u00abGure zaleek abesti zaharrak ere entzun gura dituzte, zalantzarik gabe\u00bb. Ondarroako kontzertuaren ondotik hasiko dira, pixkanaka, beste kontzertuak iragartzen: \u00abHastea da kontua\u00bb."}]